**Referat af klubmesterskabet 2024**

Så blev det igen tid til afholdelse af vores traditionelle klubmesterskab nu for første gang på vores nye hjemmebane i Rødovre Bowlinghal.

I år deltog 12 herrer og 10 damer i mesterskabet, hvilket samlet var en enkelt mere end sidste år.

I den indledende runde viste Mads Friedstrup sig at være den bedste med 691 kegler. Lige efter Mads kom Steffen Boie med 670 kegler. Ikke mindre end 6 herrer var over 600 kegler. Hos damerne var Anne Neven den bedste med 610 kegler tæt forfulgt af Heidi Rasmussen med 578 kegler.

Som sædvanlig gik de 8 bedste herrer og 8 bedste damer videre til kvartfinalerne, medens resten kunne nyde en øl og heppe.

I damernes ene kvartfinale gik Pia Bendt fra vores 3. hold overraskende videre ved at slå Anne Neven fra vores ligahold ud med 35 kegler. I en anden kvartfinale måtte Hanne Larsen konstatere at det er dyrt at misse 9. rude ihverfald når hun spiller mod Mette Leiling som vandt med 8 kegler. De 2 øvrige kvartfinaler blev vundet forholdsvis sikkert af hhv. Heidi Rasmussen og Helle Hansen.

I damernes ene semifinale kunne Pia Bendt ikke holde dampen oppe og måtte konstatere at med 3 misser kan man ikke slå vores formand Mette Leiling som vandt 192 – 151. Den anden semifinale blev endnu mere sikkert vundet af Heidi Rasmussen som med en 5-dækker lige viste klassen og slog Helle Hansen med flotte 223 kegler mod 151 kegler.

For første gang havde Mette Leiling således kvalificeret sig til finalen hvor hun skulle møde Heidi Rasmussen som havde prøvet finalespillet et utal af gange før.

Finalen blev ikke så spændende selvom Heidi missede 2. rude og Mette kunne se ”lyset” men Heidi slukkede hurtigt ”lyset” igen med en 4-dækker og vandt sikkert med 210 kegler mod 163 kegler og blev dermed klubmester for 9. gang!!!

I den ene af herrernes kvartfinaler blev der vist bowling af meget høj klasse. Det sørgede Arne Rasmussen og Mads Frørup for. Arne lagde lidt nervøst ud med en mis som sidenhen skulle vise sig at blive dyr for selvom han spillede sig op med en 6-dækker var det ikke nok til at slå Mads Frørup som spillede mis fri og havde en 4-dækker hvilket var nok til at Mads kunne vinde med 238 kegler mod Arnes 235 kegler. Mange tilskuere mente at dette burde have været finalen med det flotte spil af begge. I en anden kvartfinale skuffede Frederick Svensson med 165 kegler hvilket ikke var nok til at slå Kim Pedersen som vandt med 13 kegler. I de 2 øvrige kvartfinaler gik Mads Friedstrup og Steffen Boie videre uden de store problemer.

I den ene semifinale ville Mads Frørup lige vise hvad han duede til og sluttede serien af med en 5-dækker hvilket betød en score på 211 kegler. Kim Pedersen lod sig dog ikke skræmme og spillede sit stille og rolige spil men missede desværre i 9. rude og måtte derfor nøjes med 196 kegler. Den anden semifinale mellem Mads Friedstrup og Steffen Boie skulle vise sig at blive en meget lige kamp. Steffen lagde hårdt ud med en 5-dækker medens Mads ventede lidt med storspillet, men lavede så en 4-dækker senere i serien, således at det stod HELT lige i 9. rude efter at Steffen havde misset både 8. og 9. rude så nu blev det 10. rude som blev afgørende. Mads startede med en 9/spare og derefter en nier og dette skulle vise sig at være nok da Steffen missede 10. rude og dermed vandt Mads med 209 kegler mod 200 kegler. Mads tog således revanche fra sidste år hvor han blev slået ud i semifinalen.

Det blev en flot finale hvor Mads Friedstrup lagde stærkt ud med en 5-dækker medens Mads Frørup havde nok at gøre med at spare hvilket også gik fint, men i 5. rude tog han kuglen ”i den anden hånd” og lavede en 5-dækker og da Mads Friedstrup missede både 7. og 9. rude blev finalen ret sikkert vundet af Mads Frørup med 239 kegler mod 213 kegler. Det var 2. gang som Mads Frørup vandt pokalen.

STORT TILLYKKE til vores 2 nye klubmestre Heidi Rasmussen og Mads Frørup

Tak for et godt mesterskab og god sommer.